2. ลักษณะการประกอบธุรกิจ

2.1 การเปลี่ยนแปลงที่สำคัญในอดีตที่ผ่านมา

  บริษัท กู๊ดเยียร์ (ประเทศไทย) จำกัด (มหาชน) เดิมได้จดทะเบียนจัดตั้งเป็นบริษัทจำกัด
  ตามประมวลกฎหมายแพ่งและพาณิชย์ เมื่อวันที่ 25 กรกฎาคม พ.ศ. 2511 ด้วยทุนจดทะเบียน
  60 ล้านบาท นับแต่จัดตั้ง บริษัทมีวัตถุประสงค์เพื่อผลิตและจัดจำหน่ายยางรถยนต์
  ยางรถบรรทุกเพื่อการพาณิชย์ และยางเครื่องบิน
  บริษัทเป็นบริษัทร่วมระหว่างผู้ลงทุนชาวไทยและบริษัท กู๊ดเยียร์ ไทร์ แอนด์ รับเบอร์ คอมปะนี
  สหรัฐอเมริกา โรงงานของบริษัทตั้งอยู่ที่ 50/9 ถนนพหลโยธิน ก.ม. 36 ตำบลคลองหนึ่ง
  อำเภอคลองหลวง จังหวัดปทุมธานี

-   ปี 2512 บริษัทฯได้ทำข้อตกลงในด้านความร่วมมือทางเทคโนโลยีการผลิต
    และการบริหารกับบริษัท กู๊ดเยียร์ ไทร์ แอนด์ รับเบอร์ คอมปะนี ประเทศสหรัฐอเมริกา

-   ปี 2511 บริษัทฯได้รับการส่งเสริมการลงทุนจากคณะกรรมการส่งเสริมการลงทุน (B.O.I)
    เป็นระยะเวลา 15 ปี
    โดยได้รับสิทธิประโยชน์ยกเว้นภาษีเงินได้จากกิจการผลิตและหล่อดอกยางเครื่องบิน

-   วันที่ 30 มิถุนายน 2521
    บริษัทได้รับอนุมัติให้นำหลักทรัพย์เข้าจดทะเบียนในตลาดหลักทรัพย์แห่งประเทศไทย

-   วันที่ 6 มกราคม 2526 บริษัทฯได้จดทะเบียนเปลี่ยนแปลงมูลค่าหุ้นที่ตราไว้หุ้นละ 100.00
    บาท เป็นหุ้นละ 20.00 บาท กับกระทรวงพาณิชย์

-   จากการประชุมวิสามัญผู้ถือหุ้นครั้งที่ 2/2533 เมื่อวันที่ 28 มีนาคม 2533
    ได้มีมติให้บริษัทเพิ่มทุนจดทะเบียนจาก 60 ล้านบาท เป็น 74 ล้านบาท

-   วันที่ 20 เมษายน 2537
    บริษัทฯได้จดทะเบียนแปรสภาพนิติบุคคลตามประมวลกฎหมายแพ่งและพาณิชย์เป็นนิติบุคคลตามพระราชบัญญัติบริษัทมหาชนจำกัด
    พ.ศ. 2535 และในปีเดียวกันนี้เอง บริษัทได้รับการรับรองระบบคุณภาพตามมาตรฐานสากล
    TIS/ISO 9000 จากสำนักงานมาตรฐานอุตสาหกรรมไทย/องค์การมาตรฐานระหว่างประเทศ
    เป็นบริษัทแรกในกลุ่มผู้ผลิตยางรถยนต์ในประเทศ

-   จากการประชุมวิสามัญผู้ถือหุ้นครั้งที่ 1/2538 เมื่อวันที่ 20 พฤศจิกายน 2538
    ที่ประชุมได้มีมติให้บริษัทฯเปลี่ยนแปลงมูลค่าหุ้นที่ตราไว้หุ้นละ 20.00 บาท เป็น 10.00 บาท
    เพื่อให้สอดคล้องกับข้อบังคับของตลาดหลักทรัพย์แห่งประเทศไทยและได้จดทะเบียนเปลี่ยนแปลงมูลค่าหุ้นกับกระทรวงพาณิชย์
    เมื่อวันที่ 13 ธันวาคม 2538

  เพื่อดำเนินธุรกิจ บริษัทได้รับความช่วยเหลือจากบริษัท กู๊ดเยียร์ ไทร์ แอนด์ รับเบอร์ คอมปะนี
  สหรัฐอเมริกา เกี่ยวกับการบริหารองค์กร เทคโนโลยีด้านการพัฒนาผลิตภัณฑ์และวัตถุดิบ
  โดยบริษัท กู๊ดเยียร์ ไทร์ แอนด์ รับเบอร์ คอมปะนี สหรัฐอเมริกาให้การสนับสนุนบริษัท
  เพื่อประกอบธุรกิจในประเทศไทย

2.2 ภาพรวมการประกอบธุรกิจของบริษัท

  ภาพรวมของอุตสาหกรรมยางรถยนต์ในปี 2552 ที่ผ่านมา
  ยางรถยนต์นั่งส่วนบุคคลและรถกระบะมีการปรับตัวสูงขึ้น โดยเฉพาะในช่วงครึ่งหลังของปี
  ทั้งในตลาดทดแทนและตลาดโรงงานประกอบรถยนต์
  ทั้งนี้เป็นผลจากการฟื้นตัวจากภาวะเศรษฐกิจซบเซา ซึ่งเริ่มมาตั้งแต่ปีก่อน

  ในปี 2552
  ที่ผ่านมาภาวะอุตสาหกรรมยางรถยนต์ภายในประเทศมีการแข่งขันสูงมากโดยจะเห็นได้ว่าผู้ผลิตและผู้นำเข้ายางรถยนต์แต่ละบริษัท
  ต่างนำกลยุทธ์ในรูปแบบต่าง ๆ มาแข่งขันกัน เพื่อชิงส่วนแบ่งตลาดมากขึ้น
  บริษัทได้พยายามอย่างสุดความสามารถในการจัดหาสินค้าและจัดทำทำกิจกรรมทางด้านการตลาดอย่างต่อเนื่องตลอดทั้งปี
  เช่น งานเปิดตัวยาง Duraplus ซึ่งวิ่งได้ 100,000 กิโลเมตร การจำหน่ายยาง Run On
  Flat ของบริษัท เป็นต้น เพื่อตอบสนองความต้องการของผู้บริโภคในกลุ่มต่าง ๆ
  และส่งเสริมการจำหน่ายสินค้าของบริษัท ซึ่งเป็นไปตามแผนงานที่บริษัทได้วางไว้

2.3 โครงสร้างรายได้

โครงสร้างรายได้ของบริษัทแจกแจงได้ดังนี้

  (หน่วย: ล้านบาท)

  ---------------------- -------- -------- -------- -------- -------- --------
  รายได้                  ปี 2552   ร้อยละ    ปี 2551   ร้อยละ    ปี 2550   ร้อยละ

  การจำหน่ายในประเทศ      1,690    49.97    1,741    46.80    1,695    59.70

  การส่งออก               1,692    50.03    1,982    53.20    1,143    40.30

  รวม                    3,382    100      3,723    100      2,838    100

  อัตราเพิ่ม (ลด)           (9.2)             31.2              (31.1)   
  ของมูลค่าจำหน่าย                                                       
  ---------------------- -------- -------- -------- -------- -------- --------

  ในปี 2552 รายได้จากการขายสินค้ารวมของบริษัทลดลงจำนวน 341 ล้านบาทหรือร้อยละ 9.2
  เมื่อเทียบกับปีก่อน โดยรายได้จากการขายสินค้าในประเทศลดลงจำนวน 51 ล้านบาทหรือร้อยละ
  2.9 เมื่อเทียบกับปีก่อน และรายได้จากการส่งออกลดลงจำนวน 290 ล้านบาทหรือร้อยละ 14.6
  เนื่องจากกำลังซื้อภายในประเทศและทั่วโลกที่ลดลงอย่างมากอันเป็นผลมาจากสภาพเศรษฐกิจทั่วโลกที่ถดถอย
  และราคาสินค้ามีการแข่งขันอย่างสูง